Tijekom održavanja navedenog festivala nije bilo evidentiranih kaznenih djela niti narušavanja javnog reda i mira

Niti jedno kazneno djelo niti narušavanje javnog reda i mira policija nije evidentirala na području Primišlja, za trajanja festivala psihodelične glazbe Momento Demento, ali je i ovaj put zaplijenjena različita droga i naplaćeno gotovo 100.000 kuna kazni, javlja KAportal.

Policija je izvijestila da je u razdoblju od 24. do 30. srpnja, u cilju sprječavanja i otkrivanja kaznenih djela i prekršaja iz domene zlouporabe droga, bilo organizirano i provedeno pojačano postupanje policijskih službenika PU karlovačke.

Sadržaj se nastavlja...

Tijekom održavanja navedenog festivala nije bilo evidentiranih kaznenih djela niti narušavanja javnog reda i mira. Evidentirano je 29 prekršaja iz Zakona o suzbijanju zlouporabe droga koje su počinili strani državljani, a od njih 29, izdavanjem obaveznih prekršajnih naloga, naplaćeno je ukupno 96.666,57 kuna kazni.

Zaplijenjeno je 128,8 grama marihuane, 83,6 grama hašiša, 22 markice LSD, 10,5 grama gljive psylocibe, 26,9 grama amfetamina, 33,5 grama ketamina, 10 tableta MDMA, i 34,5 grama MDMA, objavila je PU karlovačka.